Foto’s: Toer in jou taal | Maroela Media
Pietsnot (foto: Namakwa Toere)
As daar een ding is wat mense saambind, is dit die taal wat jy praat. Maak nie saak waar jy jou bevind nie, as iemand jou taal praat of verstaan, is daar ŉ onmiddellike gevoel van samehorigheid, ŉ mate van eenheid… Niemand kan homself beter laat geld of mooier uitdruk in sy hartstaal nie.
Ons eie Afrikaans is een van die kleurvolste, beskrywendste tale. Soos jy deur die mooie Suid-Afrika reis, ontdek jy nie altyd net die skoonheid van die omgewing nie, maar ook die skoonheid van die taal – verskillende dialekte, spreekwoorde, sêgoed, eie aan elke streek.
In watter ander taal kry jy blommename wat so beskrywend is soos volstruisvygies, geelkatsterte, kewermadeliefie, lepelblom, bokbaaivygies …
Name soos Taraxacum officinale, Albuca canadensis, Ixia curta is vir die meeste van ons Afrika- kinders moeilik leesbaar, wat nog daarvan om dit uit te spreek! Maar as jy in Namakwaland reis, leer jy die Afrikaanse name – perdeblom, slymstok en bruinoogkalossie …
Maroela Media se Storiebustoer saam met Namakwa Toere, bied jou nie net die geleentheid om een van die mooiste dele van Suid-Afrika te ontdek nie, maar ook die geleentheid om in jou taal te toer. Ons gaan die Namakwalandse skoonheid indrink en op ŉ ander vlak leer ken, en boonop ook lekker stories vertel. In die aand gaan daar saam met Namakwalanders gekuier word: Gasvryheid gaan op ŉ ander vlak ervaar word!
Die toerleiers, Marné en Mike saam met Saartjie wat elke toer meemaak op die Vanrhynspas met ‘n uitsig oor die Knervlakte (foto: Namakwa Toere)
Egbert Brink van Radio Namakwaland, en sy boereorkes, het die mooiste kontreistories wat hulle met ons gaan deel. Johny Klein, wat onder andere bekend is vir sy Ferdinand Deist-voorlesings, gaan ook saam met ons toer. Hy gaan ons een aand bederf met ŉ vertoning, eksklusief net vir die toerlede. Ons twee toerleiers, Mike en Marné, is ook Namakwa-kinders wat dié stuk aarde baie goed ken en hul kennis, stories en hart op ŉ baie besondere manier met elke toerlid deel.
Ná die toer gaan jy terugkom met ŉ nuwe liefde vir die mooie natuur en vir jou taal, Afrikaans.
Bababoudjies (foto: Namakwa Toere)
Blousysie (foto: Namakwa Toere)
Bleeksysie (foto: Namakwa Toere)
Bobbejaanvingers (foto: Namakwa Toere)
Engeltjies-malva (foto: Namakwa Toere)
Gansogies (foto: Namakwa Toere)
Speldekussing (foto: Namakwa Toere)
Witringkelkiewyn (foto: Namakwa Toere)